Elvar Már Friðriksson var frábær í dag . Mynd / KKÍ Íslenska karlalandsliðið í körfubolta fagnaði sínum fyrsta sigri á Smáþjóðaleikunum í Svartfjallalandi í dag þegar liðið vann fimm stiga sigur á Möltu , 80 - 75 . Íslenska liðið var nærri því búið að kasta frá sér sigrinum en vann að lokum í framlengingu . Njarðvíkingarnir Elvar Már Friðriksson og Kristinn Pálsson voru langbestu leikmenn íslenska liðsins og komu hreinlega okkar mönnum til bjargar . Elvar Már Friðriksson skoraði 33 stig í leiknum og Kristinn Pálsson var með 17 stig . Elvar Már skoraði fimm stig í lokin á venjulegum leiktíma og saman voru þeir síðan með 14 af 16 stigum íslenska liðsins í framlengingunni . Næsti maður á eftir Njarðvíkingunum tveimur var Gunnar Ólafsson með 9 stig . Þetta var annar leikur íslenska liðsins á mótinu en íslensku strákarnir töpuðu með tíu stigum á móti Lúxemborg í gær . Leikurinn var mjög skrautlegur í seinni hálfleiknum þar sem liðin skiptust á að eiga mjög góða kafla en leikurinn endaði í framlengingu þar sem íslenska liðið var sterkara . Njarðvíkingurinn Elvar Már Friðriksson fór á kostum í fyrsta leikhluta og skoraði þá 9 af 22 stigum íslenska liðsins . Möltubúar voru 10 - 7 yfir um miðjan fyrsta leikhluta en þá komu þrír íslenskir þristar í röð og íslensku strákarnir tóku frumkvæðið í leiknum . Íslenska liðið var átta stigum yfir eftir fyrsta leikhlutann , 22 - 14 , og var síðan komið þrettán stigum yfir í hálfleik , 34 - 21 , eftir að hafa unnið annan leikhlutann 12 - 7 . Njarðvíkingarnir Elvar Már ( 9 ) og Kristinn Pálsson ( 6 ) voru saman með fimmtán stig í fyrri hálfleiknum . Fyrri hálfleikurinn var frábærlega spilaður hjá íslenska liðinu , bæði í vörn og sókn . Íslenska liðið virtist vera að fara langt með að gera út um leikinn með því að skora sjö fyrstu stigin í seinni hálfleiknum og komast í 41 - 21 . Þeir sofnuðu hins vegar á verðinum og í stað þess að gera út um leikinn þá hleyptu þeir Möltu aftur inn í leikinn . Möltubúar enduðu þriðja leikhlutann á mjög góðum spretti og því munaði bara ellefu stigum , 49 - 38 , fyrir lokaleikhlutann . Möltuliðið hélt áfram að vinna upp forskotið í fjórða leikhlutanum og íslenska liðið réð ekkert við Aaron Michael Falzon sem raðaði niður körfunum . Tveir þristar í röð frá Aaron Michael Falzon komu Möltu síðan yfir í 56 - 54 þegar fjórar mínútur voru eftir . Malta var þá búið að vinna tíu mínútna kafla 32 - 5 . Malta komst mest fimm stigum yfir , 59 - 54 , þegar rúmar tvær mínútur voru eftir en íslensku strákarnir gáfust ekki upp . Íslenska liðið vann síðustu tvær mínútur leiksins , 10 - 5 , og Elvar Már Friðriksson kom Íslandi aftur yfir í 62 - 61 með þriggja stiga körfu og setti svo niður tvö víti . Aaron Michael Falzon tryggði Möltu hins vegar framlengingu með enn einni þriggja stiga körfunni . Falzon endaði leikinn með 33 stig eða 20 stigum meira en næsti maður hjá Möltu . Íslenska liðið var sterkara í framlengingunni , vann hana 16 - 11 og leikinn því 80 - 75 . Elvar skoraði átta stig í framlengingunni en Kristinn var með sex stig . Stig íslenska liðsins í leiknum á móti Möltu : Elvar Már Friðriksson 33 Kristinn Pálsson 17 Gunnar Ólafsson 9 Dagur Kár Jónsson 7 Sigurður Gunnar Þorsteinsson 7 Hjálmar Stefánsson 5 Halldór Garðar Hermannsson 2 Ólafur Ólafsson 2 Athugið .